Jekk hemm risposta waħda dwar x'impatt psikoloġiku jkun hemm fuq l-anzjani li jispiċċaw f'residenza apposta għalihom, tkun li iva, l-impatt hu wieħed negattiv, sostniet Prof. Maryanne Lauri waqt intervista matul il-programm ippreżentat minn Prof. Andrew Azzopardi, s-Sibt filgħodu fuq 103 Malta's Heart. Prof. Lauri kellmet dwar l-impatt psikoloġiku fuq persuna li filli tkun fil-komunità, fid-dar tagħha u filli tispiċċa f'residenza għall-anzjani. Il-lettur fi ħdan l-Università ta' Malta qalet li trid issir distinzjoni bejn dawk li jgħażlu huma li jmorru f'dar għall-anzjani u allura kellhom iċ-ċans jaħsbuha u jippreparaw lilhom infushom sew u dawk li ttieħdu hemm mill-membri tal-famija għaliex ma kellhomx għażla oħra. Minn naħa tagħha Prof. Lauri tkellmet dwar l-esperjenza personali tagħha u semmiet kif kienu waslu f'punt fejn ma setgħux ikomplu jieħdu ħsieb lill-ommhom u allura ddeċidew li jieħduha f'residenza fejn kien se jkollha l-attenzjoni xierqa. Prof. Lauri qalet li iva titjieb il-ħajja tagħhom hemm għaliex għandhom il-kura għad-dispożizzjoni tagħhom f'kull ħin imma bħala ħajja għalihom personali, xi jħossu, ikun hemm rigressjoni. Hawn hi tat eżempju fejn biex il-carers fid-djar tal-anzjani jlaħħqu ma' kulħadd bilfors iridu jdaħħlu forma ta' rutina bħall-ħin li l-anzjani jieklu. "Jekk dak li jkun ikun imdorri li jiekol f'nofsinhar u fis-6pm, dan jaf ikollu jinbidel," qalet Prof. Lauri u dik diġà hi bidla konsiderevoli fil-ħajja tal-anzjan jew anzjana. "Jien nista' nifhem li għalkemm l-impatt ikun ħażin pero tal-familja ma jkollhomx triq oħra," qalet Prof. Lauri. Dwar swali antiki fl-Isptar Monte Carmeli u f'San Vincenz De Paul, Prof. Lauri qalet li hu importanti li dawn jiġu rinovati għaliex fl-istat li jinsabu fihom bħalissa hu tad-dwejjaq, aħaseb u ara għal dawk li jridu jgħixu u anke jaħdmu fihom. "Jekk l-ekonomija sejra tant tajjeb għaliex ma jsirx rinovar f'dawn is-swali," saħqet Prof. Lauri. Temmet l-intervista ma' Prof. Azzopardi billi semmiet il-kunċett ta' hostels anke għall-anzjani u li dan il-kunċett jista' anke jgħin l-istat mentali tagħhom biex ma jħossuhom li b'xi mod jew ieħor ġew abbandunati.